ส่วนที่ 1

ข้อมูลสรุป (Executive Summary)

บริษัท ฟอร์ท คอร์ปอเรชั่น จำกัด (มหาชน) (บริษัท) ก่อตั้งขึ้นในปี 2532 ภายใต้ชื่อบริษัท จีเนียส
คอมมูนิเคชั่น ซีสเต็ม จำกัด ด้วยทุนจดทะเบียนเริ่มแรก 1 ล้านบาท เพื่อดำเนินธุรกิจ ค้นคว้า วิจัย
และผลิตตู้สาขาโทรศัพท์ภายใต้เครื่องหมายการค้า FORTH
และดำเนินธุรกิจเกี่ยวกับการผลิตและประกอบแผงวงจรและอุปกรณ์อิเล็กทรอนิกส์

ต่อมาได้มีการเพิ่มทุนตลอดจนขยายสายธุรกิจเพิ่มเติมในธุรกิจที่เกี่ยวเนื่องกันกับธุรกิจอิเล็กทรอนิกส์
และในเดือนกันยายน 2547 บริษัทปรับโครงสร้างทางธุรกิจเพื่อให้เกิดความชัดเจน
และส่งเสริมธุรกิจระหว่างกันเพิ่มขึ้นโดยเพิ่มทุนจดทะเบียนเป็น 386.1 ล้านบาท
จากการออกหุ้นสามัญใหม่เพิ่มทุนจำนวน 561,000 หุ้น มูลค่าที่ตราไว้หุ้นละ 100 บาท
โดยชำระเงินค่าหุ้นสามัญเพิ่มทุนจำนวน 679 หุ้น ที่ราคาหุ้นละ 100 บาท
และหุ้นสามัญเพิ่มทุนส่วนที่เหลือชำระค่าหุ้นโดยการแลกกับหุ้นสามัญทั้งหมดจากผู้ถือหุ้นเดิมของบริษัท
อีเลคทรอนิคส์ ซอร์ซ จำกัด (ES) และบริษัท จีเนียส ทราฟฟิค ซีสเต็ม จำกัด (GTS)
ที่ราคาตามมูลค่าทางบัญชี โดยหุ้นสามัญเพิ่มทุนของบริษัทจำนวน 549,758 หุ้น
แลกกับหุ้นของผู้ถือหุ้นเดิมของ ES จำนวน 499,994 หุ้น และหุ้นสามัญเพิ่มทุนของบริษัทจำนวน
10,563 หุ้น แลกกับหุ้นของผู้ถือหุ้นเดิมของ GTS จำนวน 9,994 หุ้น ดังนั้น
บริษัทจึงได้เข้าถือหุ้นของ GTS และ ES ในสัดส่วนร้อยละ 100 ทำให้บริษัทมีบริษัทย่อยรวมเป็น 2
บริษัท ในปี 2549 บริษัทมีทุนจดทะเบียน 515.0 ล้านบาท มูลค่าหุ้นที่ตราไว้หุ้นละ 1 บาท
ทุนจดทะเบียนชำระแล้วทั้งสิ้น 480 ล้านบาท กลุ่มผู้ถือหุ้นหลักของบริษัท คือ กลุ่มครอบครัวอมตานนท์
ซึ่งถือหุ้นรวมร้อยละ 64.29 ของทุนจดทะเบียนที่เรียกชำระแล้ว

ปัจจุบันบริษัทประกอบธุรกิจ ผลิตและจำหน่ายอุปกรณ์โทรคมนาคม และอุปกรณ์อิเล็กทรอนิกส์
ภายใต้เครื่องหมายการค้า “FORTH” และผลิตและประกอบแผงวงจรอุปกรณ์โทรคมนาคม
และอิเล็กทรอนิกส์ ภายใต้ตราสินค้าของลูกค้า เป็นต้น นอกจากนี้ กลุ่มบริษัทยังมีบริษัทย่อยจำนวน 3
บริษัท บริษัทร่วมจำนวน 2 บริษัท และกิจการร่วมค้า 4 กิจการร่วมค้า
ซึ่งดำเนินธุรกิจสนับสนุนธุรกิจซึ่งกันและกัน ตั้งแต่การออกแบบ คิดค้น วิจัย และพัฒนา
การจัดหาวัตถุดิบ การผลิต รวมไปถึงการตลาดและการจำหน่าย
โดยบริษัทจะทำหน้าที่เป็นผู้ผลิตสินค้า ในขณะที่บริษัทย่อยและบริษัทร่วม จะทำหน้าที่ค้นคว้า วิจัย
และจัดจำหน่ายวัตถุดิบและผลิตภัณฑ์ของตน รวมถึงทำการตลาดด้วย โดยใช้วัตถุดิบหลักคือ แผงวงจร
(Print Circuit Board: PCB) และชิ้นส่วนอิเล็กทรอนิกส์ ได้แก่ วงจรรวม (Integrated
Circuit: IC) ไดโอด (Diode) ทรานซิสเตอร์ (Transistor) และ ตัวเก็บประจุไฟฟ้า
(Capacitor) เป็นต้น ซึ่งส่วนใหญ่ต้องนำเข้าจากต่างประเทศ
(รายละเอียดเพิ่มเติมในภาพรวมการประกอบธุรกิจของบริษัท บริษัทย่อยและบริษัทร่วม ส่วนที่ 2 ข้อ
2.2) โดยมีบริษัทที่เกี่ยวข้องกันดังนี้

บริษัทย่อย 1) บริษัท อีเลคทรอนิคส์ ซอร์ซ จำกัด (ES) ดำเนินธุรกิจจำหน่ายชิ้นส่วนอิเล็กทรอนิกส์

  2) บริษัท จีเนียส ทราฟฟิค ซีสเต็ม จำกัด (GTS) ดำเนินธุรกิจผลิต จำหน่าย
  และรับเหมาติดตั้งระบบสัญญาณไฟจราจรครบวงจร และป้ายอิเล็กทรอนิกส์

  3) กิจการร่วมค้า Genius (JV Genius) ได้รับสิทธิจากกรุงเทพมหานคร
  ในการติดตั้งป้ายจราจรอัจฉริยะ พร้อมการดูแลรักษา จำนวน 40 จุด พร้อมศูนย์ควบคุมเครือข่าย
  และดำเนินธุรกิจจัดเก็บผลประโยชน์ด้านการโฆษณาบนป้ายจราจรอัจฉริยะ

บริษัทร่วม 1) บริษัท จีเนียส อิเลคทรอนิค มิเตอร์ จำกัด (GEM)
ดำเนินธุรกิจผลิตมิเตอร์ไฟฟ้าระบบ

  อิเล็กทรอนิกส์

  2) บริษัท ฟอร์ท แทร็คกิ้ง ซีสเต็ม จำกัด (FTS)
  ดำเนินธุรกิจผลิตอุปกรณ์รับส่งข้อมูลผ่านดาวเทียมติดยานพาหนะ

กิจการร่วมค้า 1) กิจการร่วมค้า บริษัท จีเนียส ทราฟฟิค แอนด์ เซอร์วิส อินเตอร์คอล จำกัด
ดำเนินธุรกิจ

  ปรับปรุงติดตั้งสัญญาณ ไฟจราจร ในเทศบาลนครตรัง

  2) กิจการร่วมค้า เค.เอ็น.วี.จี. เซอร์วิส
  ดำเนินธุรกิจรับเหมาติดตั้งปรับปรุงไฟสัญญาณจราจรระบบ SCATS จำนวน 7 ทางแยก
  ในเทศบาลนครพิษณุโลก

  3) กิจการร่วมค้า จีเนียส ทราฟฟิค - เซอร์วิส อินเตอร์คอล
  ดำเนินธุรกิจปรับปรุงติดตั้งสัญญาณไฟจราจร ในเทศบาลภูเก็ต

  4) กิจการร่วมค้า บริษัท เอ็กซ์เปิร์ท เอ็นจิเนียริ่ง แอนด์ คอมมูนิเคชั่น จำกัด และ บริษัท
  จีเนียส ทราฟฟิค ซีสเต็ม จำกัด ดำเนินธุรกิจขายป้ายไฟอิเล็กทรอนิคส์ให้กับเทศบาลหาดใหญ่

กิจการค้าร่วม 1) กิจการค้าร่วม FORTH CONSORTIUM
ดำเนินธุรกิจรับจ้างพัฒนาและติดตั้งโปรแกรมสำเร็จรูประบบบริหารทรัพยากรองค์กร (ERP)
ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)
ให้กับการไฟฟ้านครหลวง

ลักษณะในการประกอบธุรกิจเป็น 7 สายธุรกิจ มีภาวะอุตสาหกรรม สภาวะการแข่งขัน
และลูกค้าเป้าหมาย ดังนี้

1.  ธุรกิจผลิตและจำหน่ายอุปกรณ์โทรคมนาคม และอุปกรณ์อิเล็กทรอนิกส์
    ภายใต้เครื่องหมายการค้า “FORTH” บริษัทเป็นผู้ผลิตและจำหน่าย ตู้สาขาโทรศัพท์ (PABX)
    อุปกรณ์ควบคุมการประจุและแปลงกระแสไฟฟ้า (Inverter/Charger) ตู้ชุมสายโทรศัพท์
    DLC ตู้ชุมสายโทรศัพท์ MSAN ตู้ชุมสายอินเตอร์เน็ท DSLAM
    ระบบศูนย์ให้บริการข้อมูลทางโทรศัพท์ (Call Center)
    ระบบเรียกพยาบาลสำหรับใช้ในโรงพยาบาล (Nurse Call)
    มีแนวโน้มเติบโตไปในทิศทางเดียวกับอุตสาหกรรมโทรคมนาคมในประเทศ
    ซึ่งปัจจุบันเริ่มมีการให้ความสำคัญกับการพัฒนาเทคโนโลยีมากขึ้น
    โดยที่คู่แข่งขันในอุตสาหกรรมนี้แบ่งได้ตามภาวะการแข่งขันของผลิตภัณฑ์ เช่น ตู้สาขาโทรศัพท์
    ส่วนใหญ่เป็นผลิตภัณฑ์ของคู่แข่งขันจากประเทศญี่ปุ่น ระบบศูนย์ให้บริการข้อมูลทางโทรศัพท์
    ไม่มีคู่แข่งขันในประเทศ แต่จะมีผลิตภัณฑ์คู่แข่งขันจากประเทศเกาหลี และสหรัฐอเมริกา
    ผลิตภัณฑ์ระบบเรียกพยาบาล ไม่มีคู่แข่งขันในประเทศ
    แต่จะสามารถใช้งานทดแทนผลิตภัณฑ์ของคู่แข่งขันจากประเทศญี่ปุ่นซึ่งเข้ามาในตลาดเป็นรายแรกได้
    และผลิตภัณฑ์ตู้ชุมสายโทรศัพท์ DLC ตู้ชุมสายโทรศัพท์ MSAN และ ตู้ชุมสายอินเตอร์เน็ท
    DSLAM ไม่มีคู่แข่งขันในประเทศ แต่คู่แข่งขันจะเป็นผลิตภัณฑ์จากประเทศจีน และสวีเดน
    เป็นต้น และในส่วนของเครื่องควบคุมการประจุแบตเตอรี่และแปลงกระแสไฟฟ้า
    จะมีแนวโน้มการเติบโตตามอุตสาหกรรมพลังงานไฟฟ้าทดแทนจากแสงอาทิตย์
    ซึ่งปัจจุบันมีการเติบโตที่รวดเร็ว โดยส่วนใหญ่เป็นคู่แข่งขันในประเทศ ทั้งนี้
    บริษัทใช้กลยุทธ์การแข่งขันในด้านการพัฒนาผลิตภัณฑ์รูปแบบใหม่ และมีผลิตภัณฑ์ที่หลากหลาย
    การใช้ตราสินค้าที่มีชื่อเสียงมานาน การมีคุณภาพและราคาที่แข่งขันได้
    ตลอดจนการบริการหลังการขายที่ทั่วถึง โดยมีกลุ่มลูกค้าเป้าหมายเป็นบริษัทเอกชน
    และจำหน่ายให้กับหน่วยงานราชการในลักษณะโครงการ
    โดยใช้ช่องทางการจัดจำหน่ายทางตรงสำหรับลูกค้าโครงการขนาดใหญ่
    และผ่านตัวแทนจำหน่าย ซึ่งมีจำนวนมากกว่า 130 รายทั่วประเทศ

2.  ธุรกิจผลิตและประกอบแผงวงจรอุปกรณ์โทรคมนาคม และอิเล็กทรอนิกส์
    ภายใต้ตราสินค้าของลูกค้า เป็นการผลิตแผงวงจรสำหรับเครื่องใช้ไฟฟ้า
    แผงวงจรและอุปกรณ์คอมพิวเตอร์ อุปกรณ์เครื่องวิทยุคมนาคม
    อุปกรณ์รับส่งข้อมูลผ่านดาวเทียมติดยานพาหนะ และมิเตอร์ไฟฟ้าระบบอิเล็กทรอนิกส์ เป็นต้น
    โดยธุรกิจนี้ถือเป็นอุตสาหกรรมขั้นปลาย (Down Stream) ในอุตสาหกรรมอิเล็กทรอนิกส์
    แบ่งการผลิตได้เป็น 2 ประเภท คือ การประกอบ (Consign Parts) คือ
    การประกอบแผงวงจรและอุปกรณ์อิเล็กทรอนิกส์
    ซึ่งลูกค้าจะเป็นผู้จัดหาวัตถุดิบที่ใช้ในการผลิตมาให้บริษัท และการเหมาผลิต (Turnkey) คือ
    การผลิตโดยจัดหาวัตถุดิบที่ใช้ในการผลิตให้ลูกค้า
    โดยที่ภาวะอุตสาหกรรมจะขึ้นอยู่กับอุปสงค์ของการผลิตเครื่องใช้ไฟฟ้า
    คอมพิวเตอร์และการสื่อสารเป็นหลัก
    ซึ่งคาดว่าแนวโน้มอุตสาหกรรมเครื่องใช้ไฟฟ้าและอิเล็กทรอนิกส์ยังคงขยายตัวได้ต่อเนื่อง
    และโดยที่คู่แข่งขันของบริษัทจะเป็นผู้ผลิตแผงวงจรในประเทศไทย
    อย่างไรก็ตามโดยปกติลูกค้ามักจะไม่เปลี่ยนไปสั่งผู้ผลิตอื่นโดยไม่จำเป็น
    เพราะจะทำให้ลูกค้ามีค่าใช้จ่ายจากการเปลี่ยนผู้ผลิต (Switching Cost) ทั้งนี้
    บริษัทใช้กลยุทธ์การแข่งขันในด้านความพร้อมทางเทคโนโลยีรองรับการปรับเปลี่ยนสายการผลิต
    การมีกำลังผลิตที่เพียงพอ และมีความสามารถในการแข่งขันด้านราคา โดยกลุ่มลูกค้าเป้าหมาย
    เป็นผู้ผลิตสินค้าในหมวดอุตสาหกรรมต่างๆ เช่น ผู้ผลิตเครื่องปรับอากาศ เครื่องใช้ไฟฟ้า
    ผู้ผลิตอุปกรณ์คอมพิวเตอร์ ผู้ผลิตโทรศัพท์เคลื่อนที่ นอกจากนี้
    บริษัทยังขยายฐานลูกค้าในลักษณะเหมาผลิตมากขึ้น
    โดยเน้นช่องทางการจำหน่ายทางตรงเป็นหลัก

3.  ธุรกิจผลิตและจำหน่ายอุปกรณ์และระบบสัญญาณไฟจราจร
    บริษัทเป็นผู้ผลิตอุปกรณ์และระบบสัญญาณไฟจราจรรายใหญ่ของประเทศไทย
    มีผลิตภัณฑ์ที่มีคุณภาพเป็นที่ยอมรับจากหน่วยงานราชการต่างๆ ได้แก่ โคมสัญญาณไฟจราจรชนิด
    LED เครื่องนับเวลาถอยหลังสัญญาณไฟจราจร ตู้ควบคุมสัญญาณไฟจราจร
    สัญญาณไฟคนเดินข้ามอัจฉริยะ สัญญาณไฟสลับช่องทางจราจร โครงข่ายควบคุมสัญญาณไฟจราจร
    (Automatic Traffic Control : ATC) เป็นต้น
    ซึ่งมีความสามารถในการแข่งขันกับผลิตภัณฑ์จากต่างประเทศทั้งด้านคุณภาพและราคา
    โดยในปัจจุบัน สัญญาณไฟจราจรแบบ Light Emitting Diode (LED)
    เริ่มเป็นที่นิยมมากขึ้น โดยมีจุดเริ่มต้นจากกรุงเทพมหานคร
    ซึ่งบริษัทคาดว่าแนวโน้มการจำหน่ายในระดับภูมิภาคจะมีการขยายตัวเพิ่มขึ้น ทั้งนี้
    บริษัทใช้กลยุทธ์การแข่งขันในด้านคุณภาพ ความสามารถในการแข่งขันด้านราคา
    การพัฒนาผลิตภัณฑ์รูปแบบใหม่ และการมีวัตถุดิบสำรองที่เพียงพอ
    โดยมีกลุ่มลูกค้าเป้าหมายหลักเป็นหน่วยงานทางราชการที่รับผิดชอบในด้านการติดตั้งสัญญาณไฟจราจร
    โดยใช้ช่องทางการจำหน่ายทางตรงกับลูกค้าที่เป็นโครงการขนาดใหญ่
    และผ่านตัวแทนจำหน่ายประมาณ 25 ราย

4.  ธุรกิจผลิตและจำหน่ายป้ายอิเล็กทรอนิกส์ เป็นผลิตภัณฑ์ป้ายอิเล็กทรอนิกส์จอแสดงภาพสี (Full
    Color LED Screen) ซึ่งบริษัทพัฒนาขึ้นเป็นรายแรกของประเทศไทย
    มีคุณภาพทัดเทียมกับผลิตภัณฑ์คู่แข่งขันจากประเทศญี่ปุ่น และเกาหลี
    นอกจากนี้บริษัทยังผลิตป้ายแสดงข้อความหรือรูปภาพ (Moving Sign Board/ Variable
    Message Sign) เพื่อแข่งขันกับผู้จำหน่ายในประเทศและจากผู้ผลิตจากต่างประเทศ
    โดยมีกลยุทธ์การแข่งขันด้านคุณภาพ ความหลากหลายของผลิตภัณฑ์
    และความสามารถแข่งขันด้านราคา โดยมีกลุ่มลูกค้าเป้าหมาย เป็นบริษัทเอกชน
    และหน่วยงานราชการ โดยใช้ช่องทางจำหน่ายทางตรงเป็นหลัก
    โดยมีการจำหน่ายผ่านตัวแทนจำหน่ายเพื่อสนับสนุนการจำหน่าย

5.  ธุรกิจจำหน่ายชิ้นส่วนอิเล็กทรอนิกส์ เป็นตัวแทนจำหน่าย (Distributor)
    ชิ้นส่วนอิเล็กทรอนิกส์ให้กับเจ้าของตราสินค้าชั้นนำจำนวนมากทั้งในประเทศและต่างประเทศ
    โดยสินค้าที่จำหน่ายส่วนใหญ่เป็นวัตถุดิบเพื่อการผลิตแผงวงจรอิเล็กทรอนิกส์
    มีการเติบโตในทิศทางเดียวกันกับอุตสาหกรรมการผลิตผลิตภัณฑ์ที่เกี่ยวกับอิเล็กทรอนิกส์ซึ่งในประเทศไทยยังคงขยายตัวอย่างต่อเนื่อง
    โดยมีคู่แข่งขันที่เป็นผู้จำหน่ายทั้งในประเทศและต่างประเทศ
    อย่างไรก็ตามบริษัทมีตำแหน่งทางการตลาดระดับผู้นำในฐานะผู้จัดจำหน่าย
    ที่ดำเนินธุรกิจนี้มานานกว่า 17 ปี มีสินค้ามากกว่า 10,000 รายการ
    มีฐานลูกค้าหมุนเวียนประมาณ 600 ราย
    โดยใช้กลยุทธ์การแข่งขันในด้านความหลากหลายของสินค้า ความสามารถแข่งขันด้านราคา
    และการจำหน่ายสินค้าที่มีเทคโนโลยีระดับสูงขึ้น
    ทั้งนี้กลุ่มลูกค้าเป้าหมายคือผู้ผลิตสินค้าอิเล็กทรอนิกส์และเครื่องใช้ไฟฟ้า
    ในประเทศและบริษัทข้ามชาติที่มีฐานการผลิตในประเทศไทย
    โดยใช้ช่องทางการจำหน่ายทางตรงกับลูกค้าโรงงาน การจำหน่ายปลีก
    และการเผยแพร่ข้อมูลผ่านทางเว็บไซท์

6.  ธุรกิจจัดเก็บผลประโยชน์ในด้านการโฆษณาข้อความและรูปภาพบนพื้นที่ป้ายจราจรอัจฉริยะ
    โดยกิจการร่วมค้า Genius ได้รับสิทธิติดตั้งป้ายจราจรอัจฉริยะจาก กรุงเทพมหานคร
    ในโครงการป้ายจราจรอัจฉริยะ จำนวน 40 จุด พร้อมศูนย์ควบคุมเครือข่าย
    โดยได้รับสิทธิในการจัดหาผลประโยชน์ด้านโฆษณา ข้อความและรูปภาพ
    ซึ่งมีการเติบโตตามธุรกิจสื่อโฆษณาที่ยังมีทิศทางในการเติบโตที่ดี
    และสื่อโฆษณากลางแจ้งยังมีแนวโน้มเติบโตในทิศทางเดียวกัน ทั้งนี้
    สื่อโฆษณาบนพื้นที่ป้ายจราจรอัจฉริยะของบริษัทเป็นเทคโนโลยี LED
    ซึ่งเป็นรูปแบบใหม่ของสื่อกลางแจ้งประเภทป้ายโฆษณา
    อย่างไรก็ตามคู่แข่งขันรายใหญ่จะมีส่วนครองตลาดประมาณ ร้อยละ 60-70
    ของมูลค่าตลาดป้ายโฆษณา โดยบริษัทใช้กลยุทธ์แข่งขันในด้าน
    ทำเลที่ตั้งซึ่งอยู่กลางถนนบริเวณที่มีการจราจรหนาแน่น
    มีเทคโนโลยีที่สามารถรองรับข้อมูลได้หลายรูปแบบ และมีกลุ่มลูกค้าเป้าหมาย เป็นบริษัทเอกชน
    ซึ่งเป็นเจ้าของตราสินค้าในหมวดยานยนต์ สถาบันการเงิน และอุปกรณ์สื่อสาร เป็นต้น
    รวมถึงหน่วยงานราชการด้วย เดือนกุมภาพันธ์ ปี 2549
    บริษัทขายพื้นที่โฆษณาทั้งหมดให้กับบริษัท ฮัลโล บางกอก ไตรวิชั่น จำกัด
    ในมูลค่าไม่รวมภาษีมูลค่าเพิ่มปีละ 130 ล้านบาท ระยะเวลา 3 ปี และให้สิทธิต่ออายุสัญญาอีก
    2 ครั้ง ๆ ละ 3 ปี แต่ต่อมา ในเดือน เมษายน ปี 2550 บริษัท และ คู่สัญญา
    ได้ตกลงยกเลิกสัญญาต่อกันและบริษัท ได้นำพื้นที่ดังกล่าว มาบริหารในการหารายได้
    ด้วยตัวเอง

7.  ธุรกิจพัฒนาและรับจ้างวางระบบการจัดการข้อมูล
    ธุรกิจดังกล่าวมีลักษณะการดำเนินการเป็นโครงการตามสัญญาจ้างของลูกค้า โดยในปี 2548
    บริษัทได้เข้าร่วมในกิจการค้าร่วม FORTH CONSORTIUM ซึ่งประกอบด้วยบริษัท 3 บริษัท คือ
    บริษัท ฟอร์ท คอร์ปอเรชั่น จำกัด (มหาชน) บริษัท ที ไอ เอส คอนซัลแตนส์ จำกัด
    และบริษัท ไพรม์ลิ้งค์ จำกัด
    ได้ลงนามในฐานะผู้รับจ้างกับการไฟฟ้านครหลวงในการรับจ้างพัฒนาและติดตั้งโปรแกรมสำเร็จรูปบริหารทรัพยากรองค์กร
    (ERP) ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)
    สัญญาดังกล่าวมีมูลค่าโครงการ 549 ล้านบาท และต้องดำเนินการให้เสร็จภายในวันที่ 28
    ตุลาคม 2550 ซึ่งบริษัทรับผิดชอบงานจัดหาคอมพิวเตอร์และอุปกรณ์ที่เกี่ยวข้อง
    รวมทั้งโปรแกรมสำเร็จรูป SAP ทั้งนี้บริษัทรับผิดชอบงานในโครงการดังกล่าวมูลค่า 378.81
    ล้านบาท คิดเป็นร้อยละ 69 ของมูลค่าโครงการ ซึ่งในปี 2550
    บริษัทรับรู้รายได้จากการรับจ้างวางระบบข้อมูลสารสนเทศ จำนวน 143.51 ล้านบาท รายได้
    สะสมรวม 249.05 ล้านบาท อย่างไรก็ตาม ในปี 2550
    กิจการค้าร่วมอยู่ระหว่างการดำเนินงาน ซึ่งการดำเนินงานได้ล่วงเลยระยะเวลาตามสัญญา
    ซึ่งทางบริษัทได้ทำการเจรจากับทางการไฟฟ้านครหลวงเพื่อให้ทราบถึงปัญหาที่เกิดขึ้นของผู้ค้าร่วมและขอขยายระยะเวลาของสัญญา
    บริษัทคาดว่าจะสามารถดำเนินการชยายเวลากับการไฟฟ้านครหลวงได้

โครงสร้างรายได้ของบริษัทในปี 2548- 2550 มีดังนี้

  ---------------------------------------------------------------------------------------------------------------------------------------------------------------------------
  ประเภทรายได้                                                                        ดำเนินการโดย   งบการเงินรวม                                                       
  ---------------------------------------------------------------------------------- ------------- --------------- -------- --------------- -------- --------------- --------
                                                                                                   ปี 2548                   ปี 2549                   ปี 2550          

                                                                                                   (บาท)           %        (บาท)           %        (บาท)           %

  รายได้จากธุรกิจหลัก                                                                                                                                                    

  1. รายได้จากการผลิตและจำหน่ายอุปกรณ์โทรคมนาคมและอุปกรณ์อิเล็กทรอนิกส์ภายใต้เครื่องหมายการค้า      บริษัท          338,319,816     20.15    532,186,081     21.45    343,388,422     8.71
  FORTH                                                                                                                                                              

  2.                                                                                                                                                                 
  รายได้จากการผลิตแผงวงจรและอุปกรณ์อิเล็กทรอนิกส์โทรคมนาคมและอิเล็กทรอนิกส์ภายใต้ตราสินค้าของลูกค้า                                                                                   

  2.1 งานรับจ้างประกอบ (Consign Parts)                                                 บริษัท          162,351,128     9.67     243,393,315     9.81     250,925,946     6.37

  2.2 งานรับเหมาผลิต (Turn key)                                                        บริษัท          542,385,195     32.31    603,298,414     24.32    1,973,716,459   50.08

  รวมรายได้จากการรับจ้างเหมาผลิตและรับจ้างประกอบแผงวงจร                                                  704,736,323     41.98    846,691,729     34.13    2,224,642,405   56.45

  3. รายได้จากการผลิตและจำหน่ายอุปกรณ์และระบบสัญญาณไฟจราจร                                 GTS           125,453,675     7.47     238,990,443     9.64     336,692,852     8.54

  4. รายได้จากการผลิตอุปกรณ์และระบบป้ายอิเล็กทรอนิกส์                                         GTS                                    14,793,950      0.60     287,179,564     7.29

  5. รายได้จาการจัดจำหน่ายชิ้นส่วนอิเล็กทรอนิกส์                                               ES            496,893,066     29.60    583,693,337     23.53    538,915,035     13.68

  6. รายได้จากการจัดเก็บผลประโยชน์ในด้านการโฆษณา                                          JV Genius     -               -        119,166,667     4.80     39,018,304      0.99

  7. รายได้จากการพัฒนา&รับจ้างวางระบบข้อมูลสารสนเทศ                                        บริษัท          -               -        105,537,675     4.26     143,514,478     3.64

  รวมรายได้จากธุรกิจหลัก                                                                               1,664,087,590   99.20    2,441,059,881   98.41    3,913,351,059   99.30

  รายได้อื่นๆ                                                                                         13,386,925      0.80     39,349,283      1.59     27,621,530      0.70

  รวมรายได้                                                                                         1,678,789,805   100.00   2,480,609,164   100.00   3,940,972,589   100.00
  ---------------------------------------------------------------------------------------------------------------------------------------------------------------------------

บริษัทมีจุดเด่นในการประกอบธุรกิจ ดังนี้

1.  การประกอบธุรกิจเกี่ยวกับผลิตภัณฑ์อิเล็กทรอนิกส์ที่หลากหลาย
    ลดความเสี่ยงจากพึ่งพาผลิตภัณฑ์ใดผลิตภัณฑ์หนึ่ง

2.  มีตราสินค้า FORTH ที่มีชื่อเสียงมายาวนาน บริษัทจึงสามารถใช้ตราสินค้าดังกล่าวในผลิตภัณฑ์
    ที่บริษัทจำหน่ายได้ด้วย

3.  ให้ความสำคัญในเรื่องของการวิจัยและพัฒนา
    มีทีมวิจัยและพัฒนาที่มีประสบการณ์และความชำนาญในผลิตภัณฑ์ทางด้านอิเล็กทรอนิกส์ทำให้เกิดการพัฒนาผลิตภัณฑ์ได้อย่างต่อเนื่อง

4.  มีความพร้อมทางเทคโนโลยี เพื่อรองรับการปรับเปลี่ยนสายการผลิตตามแบบผลิตภัณฑ์ใหม่ๆ

5.  เป็นผู้ผลิตรายแรกที่ผลิตระบบสัญญาณไฟจราจร จอภาพสีและป้ายอิเล็กทรอนิกส์ในประเทศไทย

6.  ผู้บริหารมีประสบการณ์ยาวนาน มีวิสัยทัศน์ และวางรากฐานให้กลุ่มบริษัทดำเนินธุรกิจ
    มีการประกอบธุรกิจที่หลากหลายและสนับสนุนการผลิตอย่างครบวงจร
    มีความเข้าใจความต้องการของลูกค้า เพื่อการกำหนดนโยบายการบริหารได้อย่างสอดคล้อง

7.  มีศักยภาพการแข่งขันในอุตสาหกรรมอิเล็กทรอนิกส์ และการให้บริการที่ครบวงจร
    ด้วยการลงทุนในเครื่องจักร อุปกรณ์ตามการเปลี่ยนแปลงของเทคโนโลยี
    เพื่อให้มีมาตรฐานการผลิตที่ทันสมัย

ลักษณะการดำเนินธุรกิจของบริษัทและภาวะอุตสาหกรรมที่เกี่ยวข้องกับการผลิตและประกอบชิ้นส่วนและผลิตภัณฑ์อิเล็กทรอนิกส์
อาจจะก่อให้เกิดความเสี่ยงต่อผลการดำเนินการและฐานะการเงินในอนาคตของบริษัทใน 2
เรื่องหลักคือ

1.  ความเสี่ยงจากลักษณะการประกอบธุรกิจและสภาวะอุตสาหกรรมโดยรวม

รายได้หลักของบริษัทในปี 2548 ปี 2549 และปี 2550 คิดเป็นร้อยละ 41.98 ร้อยละ 34.13
และ ร้อยละ 56.45 ของรายได้รวมทั้งหมด
มาจากการผลิตและประกอบแผงวงจรอุปกรณ์อิเล็กทรอนิกส์ภายใต้ตราสินค้าของลูกค้า
อาจจะได้รับผลกระทบอย่างมีนัยสำคัญ หากเกิดเหตุการณ์ใดเหตุการณ์หนึ่งดังต่อไปนี้

-   ลูกค้าย้ายฐานการผลิต ซึ่งจะทำให้โครงสร้างต้นทุนของบริษัทไม่สามารถแข่งขันได้

-   ผู้สั่งผลิตรายใหญ่ลดปริมาณหรือเลิกการสั่งผลิต

-   การล้าสมัยของผลิตภัณฑ์ที่ส่งผลถึงการเปลี่ยนแปลงเทคโนโลยีการผลิต

-   การไม่ได้รับการถ่ายทอดเทคโนโลยีจากเจ้าของ Know How
    ซึ่งเป็นผู้ผลิตและวิจัยผลิตภัณฑ์รายใหญ่ในประเทศญี่ปุ่น

ซึ่งบริษัทตระหนักถึงปัจจัยความเสี่ยงดังกล่าว
และได้ดำเนินการลดหรือกระจายความเสี่ยงเหล่านี้โดยการขยายฐานลูกค้า
เพื่อลดสัดส่วนการพึ่งพาลูกค้ารายใหญ่ และมีการพัฒนาออกแบบผลิตภัณฑ์ใหม่ ๆ
ภายใต้ตราสินค้าของบริษัทเอง อาทิเช่น การออกแบบตู้สาขารุ่นใหม่ IP PABX ตู้ชุมสายโทรศัพท์
DLC ตู้ชุมสายโทรศัพท์ MSAN ตู้ชุมสายอินเตอร์เน็ท DSLAM ระบบศูนย์ให้บริการข้อมูลทางโทรศัพท์
ระบบไฟสัญญาณจราจร และจอแสดงภาพสี เป็นต้น
นอกจากนี้ในส่วนของการพึ่งพาเทคโนโลยีการผลิต บริษัทมีการลงทุนในกระบวนการผลิตสม่ำเสมอ
เพื่อปรับปรุงเทคโนโลยีการผลิตให้ทันกับการเปลี่ยนแปลงของรูปแบบผลิตภัณฑ์และการที่เจ้าของ
Know How จะเปลี่ยนไปใช้ผู้ผลิตอื่นแทนให้บริษัทผลิต จะมีค่าใช้จ่ายจากการเปลี่ยนผู้ผลิต
(Switching Cost) ซึ่งทำให้การเปลี่ยนผู้ผลิตทำได้ยาก

อย่างไรก็ตาม ธุรกิจและผลิตภัณฑ์ใหม่ซึ่งบริษัทเพิ่งจะเริ่มดำเนินการ
อาจจะก่อให้เกิดความเสี่ยงในด้านความไม่แน่นอนของรายได้ในอนาคตโดยเฉพาะอย่างยิ่งงานโครงการป้ายจราจรอัจฉริยะ
ซึ่งบริษัทต้องบริหารการจัดหารายได้ค่าโฆษณาจากป้ายเอง
ในขณะที่บริษัทมีต้นทุนคงที่จากการตัดจำหน่ายค่าสิทธิในการหาผลประโยชน์บนป้ายจราจรอัจฉริยะและการจ่ายค่าตอบแทนให้แก่กรุงเทพมหานครในจำนวนที่แน่นอนตามสัญญา

ทั้งนี้บริษัทมีความมั่นใจที่จะพัฒนาธุรกิจทางด้านสื่อโฆษณาให้เติบโตขึ้น
โดยมีการวางแผนทางด้านการตลาด รวมถึงการหาพันธมิตรในวงการโฆษณา
และการจัดงานแสดงต่างๆเพื่อเป็นการเสริมศักยภาพซึ่งกันและกันในการสื่อสารข้อมูลไปยังผู้บริโภค

2.  ความเสี่ยงเนื่องมาจากการบริหารจัดการ

ความเสี่ยงหลักที่เกี่ยวเนื่องกับการบริหารจัดการ ได้แก่
ความเสี่ยงจากการไม่เคลื่อนไหวของวัตถุดิบและสินค้าคงคลังเป็นเวลานาน
ซึ่งทำให้เกิดการล้าสมัยและบริษัทต้องตั้งสำรองเป็นค่าเสื่อมสภาพหรือล้าสมัยของวัตถุดิบหรือสินค้า
โดยในปี 2550 มีการตั้งสำรองมูลค่า 24.39 ล้านบาท เมื่อเทียบกับจำนวน5.50 ล้านบาท ในปี
2549 ซึ่งบริษัทจะดำเนินการทำการตลาดเพื่อลดปริมาณสินค้าที่ไม่เคลื่อนไหวนานต่อไป

นอกจากนี้วัตถุดิบที่ใช้ในการผลิตส่วนใหญ่ต้องนำเข้าจากต่างประเทศอาจจะก่อให้เกิดความเสี่ยงจากอัตราแลกเปลี่ยนเงินตราและการขยายกิจการอาจจะทำให้เกิดความเสี่ยงจากการขาดสภาพคล่องในการดำเนินงาน
โดยเฉพาะอย่างยิ่ง
การกระจายฐานลูกค้าสู่ภาคราชการซึ่งมีเงื่อนไขการชำระเงินต่างจากลูกค้าทั่วไป
ซึ่งบริษัทมีการบริหารความเสี่ยงดังกล่าวโดยมีวงเงินสำหรับทำสัญญาซื้อเงินตราต่างประเทศล่วงหน้าที่เพียงพอและมีความสามารถในการกู้ยืมเพื่อรักษาสภาพคล่องในการดำเนินงานให้เพียงพอ

บริษัทถือหุ้นใหญ่โดยครอบครัวอมตานนท์ ในสัดส่วนร้อยละ 64.29
ของทุนชำระแล้วทั้งหมดและมีนายพงษ์ชัย อมตานนท์
เป็นผู้มีอำนาจในการกำหนดนโยบายในการดำเนินธุรกิจของบริษัท
อาจจะทำให้มีความเสี่ยงต่อผู้ถือหุ้นรายย่อยและบริษัทในการถ่วงดุลอำนาจและผู้ที่จะสานต่อธุรกิจหากมีการเปลี่ยนแปลงของผู้บริหารดังกล่าว
ซึ่งในเรื่องนี้บริษัทได้มีการจัดโครงสร้างองค์กรให้มีการตรวจสอบการดำเนินงานได้โดยคณะกรรมการตรวจสอบและมีการกระจายอำนาจด้านการจัดการให้กับผู้บริหารในระดับรอง
และสู่บริษัทย่อยและบริษัทร่วม

สรุปฐานะการเงินและผลการดำเนินงานของบริษัท มีดังต่อไปนี้

รายได้รวมของบริษัทแบ่งออกเป็น 7 หมวดธุรกิจได้แก่ (1)
รายได้จากการผลิตและจำหน่ายอุปกรณ์โทรคมนาคม
และอุปกรณ์อิเล็กทรอนิกส์ภายใต้เครื่องหมายการค้า FORTH (2)
รายได้จากการผลิตแผงวงจรและอุปกรณ์อิเล็กทรอนิกส์ โทรคมนาคม
และอิเล็กทรอนิกส์ภายใต้ตราสินค้าของลูกค้า (3) รายได้จากการผลิต จำหน่าย
และรับเหมาติดตั้งอุปกรณ์และระบบสัญญาณไฟจราจร (4)
รายได้จากการผลิตอุปกรณ์และระบบป้ายอิเล็กทรอนิกส์ (5)
รายได้จากการจัดจำหน่ายชิ้นส่วนอิเล็กทรอนิกส์ (6)
รายได้จากการจัดเก็บผลประโยชน์ในด้านการโฆษณาและ (7)
รายได้จากการพัฒนาและรับจ้างวางระบบข้อมูลสารสนเทศ

ที่ผ่านมาบริษัทมีผลการดำเนินงานที่เติบโตอย่างต่อเนื่อง โดยมีรายได้รวมในปี 2549 – 2550
เท่ากับ 2,480.61 ล้านบาท และ 3,940.97 ล้านบาทตามลำดับ หรือมีอัตราเติบโตเฉลี่ย
ประมาณร้อยละ 58.87 เนื่องจากการเติบโตของรายได้จากการรับจ้างเหมาผลิต (Turn Key)
ที่ได้รับคำสั่งซื้อจากลูกค้าใหม่ บริษัท เวสเทิร์น ดิจิตอล (ประเทศไทย) จำกัด บริษัทมีกำไรสุทธิ
เท่ากับ 213.48 ล้านบาท และ 211.91 ล้านบาทตามลำดับ
หรือคิดเป็นอัตรากำไรสุทธิต่อรายได้รวม เท่ากับร้อยละ 8.61 และเป็นร้อยละ 5.38 ตามลำดับ

บริษัทมีสินทรัพย์รวม ณ สิ้นปี 2549 – 2550 เท่ากับ 2,239.56 ล้านบาทและ 3,694.35
ล้านบาทตามลำดับ มีหนี้สินรวมเท่ากับ 1,110.13 ล้านบาท และ 2,501.80 ล้านบาทตามลำดับ
และส่วนของผู้ถือหุ้นรวมเท่ากับ 1,129.44 ล้านบาทและ 1,192.55 ล้านบาทตามลำดับ

ปัจจัยที่มีผลต่อการดำเนินงานหรือฐานะการเงินในอนาคต มีดังต่อไปนี้

1)  ความสามารถในการทำกำไรของบริษัทจากการชะลอการสั่งผลิตของลูกค้าในสายธุรกิจผลิตและประกอบแผงวงจรอุปกรณ์อิเล็กทรอนิกส์ภายใต้ตราสินค้าของลูกค้าเนื่องจากต้นทุนต่อหน่วยผลิตสูงขึ้นจากต้นทุนคงที่ของบริษัทไม่ได้ลดลงตามยอดขาย
    อย่างไรก็ตามบริษัทมีการเพิ่มจำนวนลูกค้า และมีผลิตภัณฑ์หลากหลายมากขึ้น
    จะช่วยกระจายความเสี่ยงของการดำเนินธุรกิจได้

2)  คุณภาพของสินทรัพย์ บริษัทมีลูกหนี้การค้าที่ค้างชำระนานกว่า 90 วัน
    และได้มีการตั้งค่าเผื่อหนี้สงสัยจะสูญ
    ซึ่งส่วนใหญ่เป็นลูกหนี้การค้าในธุรกิจผลิตและจำหน่ายอุปกรณ์โทรคมนาคม
    และอุปกรณ์อิเล็กทรอนิกส์ภายใต้เครื่องหมายการค้า FORTH
    และธุรกิจจัดจำหน่ายชิ้นส่วนอิเล็กทรอนิกส์ อย่างไรก็ตาม
    บริษัทได้มีนโยบายการเรียกเก็บหนี้ที่เข้มงวดขึ้น
    และดำเนินการตามกฎหมายกับลูกหนี้การค้าที่ไม่สามารถเรียกเก็บหนี้ได้

  ในส่วนของสินค้าคงเหลือที่มีอายุมากกว่า 1 ปีและมีการตั้งค่าเผื่อมูลค่าสินค้าลดลง
  ส่วนใหญ่คือสินค้าสำเร็จรูป
  อย่างไรก็ตามบริษัทใช้นโยบายลดราคาสำหรับสินค้าในกลุ่มนี้เพื่อเร่งการขาย
  ให้มีระยะเวลาการขายสินค้าที่เร็วขึ้น

3)  สภาพคล่องของบริษัทมีอัตราที่ลดลง
    เนื่องจากกระแสเงินสดถูกนำไปใช้สำหรับลงทุนในสินทรัพย์ไม่หมุนเวียน เช่น อาคาร
    และอุปกรณ์ตกแต่ง
    นอกจากนี้การมีโครงสร้างหนี้สินที่ส่วนใหญ่เป็นเงินกู้ระยะสั้นอาจทำให้บริษัทขาดสภาพคล่องได้
    อย่างไรก็ตาม
    บริษัทยังมีความสามารถในการกู้ยืมเงินจากสถาบันการเงินเพื่อเพิ่มสภาพคล่องได้ในอนาคต

4)  ความไม่แน่นอนของรายได้ในอนาคต
    สำหรับธุรกิจจัดเก็บผลประโยชน์ด้านการโฆษณาบนพื้นที่ป้ายจราจรอัจฉริยะของกิจการร่วมค้า
    Genius ยังมีความไม่แน่นอนจากการไม่ได้รับการต่อสัญญา
    ซึ่งอาจส่งผลกระทบถึงบริษัทอย่างมีนัยสำคัญ (รายละเอียดเพิ่มเติมในปัจจัยความเสี่ยง ส่วนที่
    2 ข้อ 1.5)